STARK โชว์รายได้ไตรมาส 1 พุ่งปรี๊ด 40 เท่าตัว ดันกำไรโตนิวไฮ 261 ลบ.
STARK โชว์รายได้ไตรมาส 1 พุ่งปรี๊ด 40 เท่าตัว ดันกำไรโตนิวไฮ 261 ลบ.
11 พ.ค. 2563

บริษัท สตาร์ค คอร์เปอเรชั่น จำกัด (มหาชน) หรือ STARK รายงานผลประกอบการไตรมาส 1/2563 มีกำไรสุทธิ 260.93 ล้านบาท เพิ่มขึ้น 136.36 ล้านบาท หรือ 109.46% เทียบช่วงเดียวกันปีก่อน ซึ่งมีกำไรสุทธิ 124.57 ล้านบาท ทำสถิติสูงสุดของบริษัทฯ และมีรายได้ 3,023.7 ล้านบาท เติบโต 3,624.5% เมื่อเทียบกับช่วงเดียวกันของปีก่อนที่มีรายได้ 81.20 ล้านบาท
โดยสาเหตุหลักที่ทำให้กำไรเพิ่มขึ้นมาจากการเข้าตลาดทางอ้อม (Backdoor Listing) และการขยายตลาดสายไฟในต่างประเทศ รวมถึงการเพิ่มส่วนแบ่งตลาดสายไฟฟ้าในประเทศไทย
ทั้งนี้รายได้และกำไรที่เพิ่มขึ้นดังกล่าว ยังมิได้รวมผลประกอบการของบริษัทสายไฟที่ประเทศเวียดนาม จำนวน 2 บริษัท  และบริษัท ไทยเคเบิ้ล อินเตอร์เนชั่นแนล (TCI) ที่ปิดดีลปลายเดือนมี.ค.และต้นเม.ย.ที่ผ่านมา
ด้านนายชนินทร์ เย็นสุดใจ ประธานกรรมการ STARK กล่าวว่า แนวโน้มผลประกอบการไตรมาส 2  ยังมีทิศทางที่เติบโตต่อเนื่อง และคาดว่าดีกว่าไตรมาส 1 จากการรับรู้รายได้การซื้อกิจการสายไฟฟ้าเวียดนาม และ TCI รวมทั้งรับรู้รายได้มูลค่า 4,330 ล้านบาท ของบริษัท อดิสร ซึ่งเป็นบริษัทย่อย ตั้งแต่ไตรมาส 2/2563 เป็นต้นไป
นอกจากนี้  STARK ยังเดินหน้าซื้อกิจการที่เกี่ยวข้องเพิ่มเติม เพื่อขยายธุรกิจของ STARK ให้แข็งแกร่ง โดยเล็งเห็นว่า ช่วงเศรษฐกิจในปัจจุบัน เป็นโอกาสของผู้ซื้อ  สามารถเลือกซื้อของดี ราคาเหมาะสมได้มาก
นายชนินทร์ กล่าวว่า ธุรกิจที่ STARK สนใจและพุ่งเป้าคือ ธุรกิจสายไฟในประเทศกำลังพัฒนา รวมถึง ธุรกิจผลิตภัณฑ์ที่เกี่ยวข้องกับสายไฟ อาทิ หม้อแปลงและ แบตเตอรี่  (energy storage )  รวมถึงธุรกิจโครงข่ายสายไฟฟ้า ( electric grid)  ในประเทศกำลังพัฒนาต่าง ๆ เนื่องจากเล็งเห็นว่า ประเทศดังกล่าว จำเป็นต้องขยายโครงข่ายไฟฟ้า ซึ่งเป็นจุดเริ่มต้นในการพัฒนาประเทศ และ สายไฟฟ้าก็เป็นต้นทุนหลักในการขยายดังกล่าว  และมีแผนเข้าซื้อธุรกิจขนส่ง ที่ส่งเสริมการขยายธุรกิจของอดิสรเพิ่มเติมอีกด้วย